Dubay bojxonasi banandan iborat yuk ichida 50 mln dollarlik kokain borligini aniqladi

Dubay bojxonasi Janubiy Amerikadan kelgan banan yuklarida 171 kilogramm kokain borligini aniqladi. Bu haqda BAAning WAM axborot agentligiga tayanib “RIA Novosti” xabar berdi.

Musodara qilingan kokainning qora bozordagi narxi 50 million dollarga baholanmoqda. Agentlikning qayd etishicha, bu BAAda so‘nggi besh yilda aniqlangan eng yirik narkotik partiyalaridan biridir.
Narkotiklar Dubayga Lotin Amerikasidan Yevropa mamlakatlaridan biri orqali keltirilgan 45 tonnali yuklar orasiga yashirilgan bo‘lgan.
Politsiya ma’lumotlariga ko‘ra, kontrabandachilar narkotiklarni niqoblash uchun ko‘plab vositalardan, jumladan sehr-jodu buyumlari, qo‘rg‘oshinli va organik qoplamalardan foydalangan.